OBRAZLOŽITVENI MEMORANDUM

1. OZADJE PREDLOGA

Obdavčitev energentov in električne energije v Uniji ureja Direktiva Sveta 2003/96/ES[1] (v nadaljnjem besedilu: Direktiva o obdavčitvi energije ali Direktiva).

V skladu s členom 19(1) Direktive, poleg določb zlasti iz členov 5, 15 in 17, lahko Svet na predlog Komisije kateri koli državi članici soglasno dovoli uvedbo nadaljnjih izjem ali znižanj stopenj obdavčitve zaradi posebnih politike.

Cilj tega predloga je Združenemu kraljestvu Velike Britanije in Severne Irske omogočiti uvedbo nižje stopnje trošarine za pogonska goriva (tj. bencin in dizelsko gorivo) na vseh otokih Notranjih in Zunanjih Hebridov, Severnih otokih, otokih v ustju reke Clyde (vsi se nahajajo ob obali Škotske) ter otokih Scilly (ob jugozahodni obali Anglije). Po podatkih organov Združenega kraljestva je cena goriva na območjih, ki jim je ta ukrep namenjen, povprečno za 0,10 GBP (približno 0,11 EUR) na liter višja kot v drugih delih države. Cene so na teh območjih višje zaradi višjih transportnih in distribucijskih stroškov ter majhnega števila prebivalcev. Cilj ukrepa je delno zmanjšati visoke stroške pogonskih goriv na navedenih območjih.

Zahteva in njeno splošno ozadje

Člen 19(1) Direktive določa, da lahko Svet na predlog Komisije soglasno dovoli kateri koli državi članici uvedbo nadaljnjih izjem ali znižanj stopenj obdavčitve zaradi posebne politike.

Organi Združenega kraljestva so Komisijo z dopisom z dne 23. marca 2011 v skladu s členom 19 Direktive obvestili, da nameravajo uporabiti nižjo stopnjo obdavčitve. Nižja stopnja trošarine za gorivo bo 0,05 GBP (približno 0,06 EUR) na liter nižja od standardne stopnje v Združenem kraljestvu (0,59 GBP ali približno 0,68 EUR). To pomeni, da bo nižja stopnja še vedno veliko višja od sedanje najnižje stopnje EU za 1 000 litrov v višini 359 EUR za neosvinčeni bencin in 330 EUR za plinsko olje.

Združeno kraljestvo je zahtevalo odobritev nižje stopnje za obdobje šestih let, kar je najdaljše obdobje iz člena 19(2) Direktive.

Po navedbah organov Združenega kraljestva je cena goriva na škotskih otokih za okoli 0,10 GBP (približno 0,11 EUR) na liter višja od povprečne cene goriva v preostalem Združenem kraljestvu. Na otokih Scilly je še višja, saj je za okoli 0,25 GBP (približno 0,28 EUR) na liter višja od povprečne cene goriva v Združenem kraljestvu. Znižanje v višini 0,05 GBP (približno 0,06 EUR) na liter ne bi pokrilo celotne razlike v ceni, ampak bi potrošnikom delno nadomestilo višjo ceno, ki jo morajo plačevati.

Visoko ceno so povzročili dodatni stroški prodaje goriva na teh območjih. Organi Združenega kraljestva navajajo dva ključna razloga za višje stroške:

1. Višji transportni in distribucijski stroški dostave goriva na otoke zaradi dodatnih stroškov transporta z ladjami/tovornjaki (daljša razdalja in trajanje), stroškov trajektov, stroškov obratovanja terminalov in premij za dobavitelje, povezanih z dobavami majhnih količin goriva. Nasprotno so vsa celinska območja Anglije in Walesa največ 100 milj (približno 160 km) oddaljena od vsaj ene rafinerije, pri čemer jim gorivo lahko dostavijo neposredno cestne cisterne. Stroški prevoza na škotske otoke so po ocenah vsaj 0,03 GBP na liter višji od stroškov na celinskih delih Škotske.

2. Majhno število odjemalcev (82 000 ljudi, starih 16 let ali več, na 100 otokih) in majhna količina goriva, prodanega na enem kraju, pomenita, da je treba stalne stroške razporediti po majhnem obsegu prodaje. Natančneje: na teh območjih je skupaj 65 bencinskih črpalk. Pri končni ceni goriva na bencinskih črpalkah, izraženi v penijih na liter, je treba upoštevati stalne stroške osebja, najemnine, taks, ogrevanja, razsvetljave, vode, vzdrževanja in popravil. Na Shetlandskih otokih, Orkneyskih otokih in Hebridih se povprečno na enem prodajnem mestu proda od 0,25 do 0,6 milijona litrov goriva na leto, na preostalih območjih Škotske pa 3,8 milijona litrov. Za kritje stroškov obratovanja bencinske črpalke je pri prodaji 0,25 do 0,6 milijona litrov potrebna marža v višini od 0,07 do 0,15 GBP na liter v primerjavi z maržo 0,033 GBP na liter pri prodaji 3,8 milijona litrov.

Po mnenju organov Združenega kraljestva je neugoden položaj, ki ga predstavljajo višje cene zaradi večjih stroškov na enoto, pomemben za lokalno prebivalstvo, ker mora veliko prebivalcev prepotovati velike razdalje do najbližjega mestnega središča, saj so pogosto odvisni od prevoza z zasebnimi vozili, in ker imajo prebivalci območij, ki jim je ta ukrep namenjen, razmeroma nizke dohodke.

Delovanje ukrepa

V Združenem kraljestvu se trošarina za gorivo za cestna vozila zaračuna, ko gorivo zapusti rafinerijo, ob uvozu ali ob odhodu iz trošarinskega skladišča. Takrat je težko določiti količino goriva, namenjenega upravičenim območjem.

Zato se bo oprostitev izvajala na prodajnih mestih na upravičenih otokih, s čimer se bodo preprečila vsakršna tveganja preusmerjanja goriva z nižjo stopnjo trošarine. Trgovci na drobno z gorivom na otokih se bodo registrirali pri uradu za carine in trošarine Združenega kraljestva (HM Revenue and Customs) kot pooblaščeni trgovci na drobno, pri čemer bodo morali ceno litra goriva znižati za znesek oprostitve dajatve. Zato bodo upravičeni do rednega povračila dajatev s strani urada za carine in trošarine Združenega kraljestva, ki se obračuna na podlagi litrov prodanega goriva.

Področje uporabe

Ukrep zajema vse otoke Notranjih in Zunanjih Hebridov, Severne otoke, otoke v ustju reke Clyde (vsi se nahajajo ob obali Škotske) ter otoke Scilly (ob jugozahodni obali Anglije). Ukrep je namenjen posameznikom, vendar pa bo nižja davčna stopnja veljala za vse nakupe, vključno s komercialnimi. Po podatkih organov Združenega kraljestva je bilo 85 % vozil, registriranih na otokih leta 2009, v zasebni lasti, 15 % pa v lasti podjetij.

Argumenti organov Združenega kraljestva v zvezi z vplivom ukrepa na notranji trg

Organi Združenega kraljestva menijo, da navedeni ukrep ne bo vplival na pravilno delovanje notranjega trga. Največje organizacije na otokih so organi javnega sektorja, kot so lokalni sveti in zdravstvene službe. Na otokih je veliko različnih družb, vendar je njihov promet običajno nižji od povprečnega prometa družb v Združenem kraljestvu. Po podatkih organov Združenega kraljestva znaša povprečni promet družb na zadevnih območjih okoli 1,4 milijona GBP, povprečni promet družb v Združenem kraljestvu pa okoli 5,7 milijona GBP.

Združeno kraljestvo poudarja, da oprostitev ne pokriva celotne razlike v stroških med otoki in celinskim Združenim kraljestvom, zato vožnja na otoke s celine z namenom koriščenja posebne sheme ne bi bila ekonomsko smiselna.

Združeno kraljestvo poleg tega trdi, da so podjetja, ki so upravičena do tega ukrepa, le manjši konkurenti na trgih, na katerih poslujejo.

Veljavne določbe na področju, na katero se nanaša predlog

Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije.

Ocena ukrepa v skladu s členom 19 Direktive 2003/96/ES

Upoštevanje posebnih politik

Prvi pododstavek člena 19(1) Direktive se glasi:

„Razen določb prejšnjih členov, zlasti členov 5, 15 in 17, lahko Svet, na predlog Komisije, državi članici soglasno dovoli uvedbo dodatnih izjem ali znižanj zaradi posebnih politik.“

Načrtovani ukrep Združenega kraljestva zajema znižanje trošarine za pogonska goriva, dobavljena na nekaterih delih državnega ozemlja, tj. na vseh otokih Notranjih in Zunanjih Hebridov, Severnih otokih, otokih v ustju reke Clyde (vsi se nahajajo ob obali Škotske) ter otokih Scilly (ob jugozahodni obali Anglije). Cilj tega ukrepa je cene na bencinskih črpalkah na teh ozemljih približati povprečnim cenam v Združenem kraljestvu. Višji stroški na enoto in posledično višje cene na bencinskih črpalkah na teh območjih izhajajo iz višjih transportnih in distribucijskih stroškov ter manjše ekonomije obsega.

Skleniti je mogoče, da želja po uporabi nižje stopnje trošarine za pogonska goriva na zadevnih območjih zaradi njihovih posebnih geografskih pogojev temelji na posebnih politikah.

Usklajenost z drugimi politikami in cilji Unije

Cilj ukrepa je delno znižati višji strošek na enoto in s tem cene na bencinskih črpalkah na zadevnih otokih z neposredno oprostitvijo dajatve na prodajnih mestih.

Ukrep je omejen na to, kar je za to potrebno. Predvsem je oprostitev omejena na (razmeroma majhno) količino goriva, prodanega na otokih.

Poleg tega je znesek oprostitve še vedno nižji od dodatnih stroškov prodaje goriva na teh območjih, pri čemer je iz istega razloga nižji od razlike med cenami goriva na teh območjih in cenami goriva na celini.

Komisija v zvezi s tem trdi, da se bo stopnja trošarine znižala za 0,05 GBP na liter proizvoda. Vendar so po podatkih organov Združenega kraljestva dodatni transportni stroški za zadevna ozemlja za 0,03 GBP na liter višji od povprečja v Združenem kraljestvu, zato so stroški obratovanja bencinskih črpalk po ocenah višji, kar pomeni premije v višini okoli 0,07 do 0,15 GBP na liter, pri čemer je povprečje v Združenem kraljestvu 0,033 GBP na liter.

Zato se davčna spodbuda za učinkovito porabo energije ohranja na ravni, ki je najmanj enakovredna ravni, ki se uporablja na celini.

Končno, davčna obremenitev goriva, porabljenega na zadevnih geografskih območjih, bo kljub oprostitvi še naprej precej višja od najnižjih stopenj obdavčitve iz Direktive 2003/96/ES.

Zato je mogoče ugotoviti, da je ukrep združljiv z zdravstveno, okoljsko, energetsko in prometno politiko Unije.

V opisanih okoliščinah se zdi ta ukrep sprejemljiv tudi ob upoštevanju pravilnega delovanja notranjega trga in potrebe po zagotavljanju poštene konkurence. Zlasti zaradi otoškega značaja območij, na katera se ukrep nanaša, in zmernega znižanja stopnje obdavčitve se ne pričakuje, da bo ukrep povzročil spremembe v porabi goriva zaradi večjega števila potrošnikov izven teh območij.

Obdobje uporabe ukrepa in razvoj okvira EU o obdavčitvi energije

Komisija predlaga, da se določi najdaljše obdobje uporabe v skladu z Direktivo 2003/96/ES, tj. šest let. To obdobje naj bi organom Združenega kraljestva omogočilo zbiranje informacij za oceno rezultatov ukrepa, podjetjem in potrošnikom, ki jim je ta ukrep namenjen, pa bi zagotovilo zadostno stopnjo gotovosti.

Če Svet na podlagi člena 113 Pogodbe uvede spremenjeni splošni sistem za obdavčitev energentov in ta odobritev glede na te spremembe ni več ustrezna, je treba za ohranitev nadaljnjega razvoja obstoječega pravnega okvira predvideti možnost, da ta sklep preneha veljati na dan začetka veljavnosti spremenjenih pravil.

Natančneje, vključeno je sklicevanje na predlog, ki ga je Komisija predložila 13. aprila 2011 [COM(2011) 169]. V skladu s tem predlogom naj bi bila obdavčitev energije razdeljena na dva dela. Ta sistem bi se razlikoval od sedanjega sistema iz Direktive 2003/96/ES, na katerem temelji ta odobritev.

Če bi Svet sprejel tak novi sistem in bi Komisija menila, da je predlagana odobritev še vedno utemeljena, bi pozitivno in pravočasno preučila vse zahteve Združenega kraljestva za podobno odobritev, ki bi bila prilagojena novemu sistemu, da bi se zagotovila neprekinjenost iz člena 2(1) tega predloga.

Pravila glede državnih pomoči

Po znižanju, ki ga načrtujejo organi Združenega kraljestva, se bo pri davčnih stopnjah za bencin in dizelsko gorivo na zadevnih območjih še naprej upoštevala najnižja stopnja obdavčitve v skladu s členom 7 Direktive 2003/96/ES. Zato se za zadevni ukrep uporablja tako imenovana Uredba o splošnih skupinskih izjemah (Uredba (ES) št. 800/2008)[2], kar pomeni, da zanj predhodno obvestilo ni potrebno.

2. REZULTATI POSVETOVANJ Z ZAINTERESIRANIMI STRANMI IN OCENE UčINKA

Posvetovanje z zainteresiranimi stranmi

Ta predlog temelji na zahtevi Združenega kraljestva in zadeva le to državo članico.

Zbiranje in uporaba strokovnih mnenj

Zunanje strokovno mnenje ni bilo potrebno.

Ocena učinka

Ta predlog se nanaša na odobritev, ki se podeli eni sami državi članici na njeno lastno zahtevo.

3. PRAVNI ELEMENTI PREDLOGA

Cilj tega predloga je odobriti Združenemu kraljestvu, da odstopa od splošnih določb Direktive Sveta 2003/96/ES, ter znotraj opredeljenih meja odobriti uporabo diferenciranih stopenj obdavčitve plinskega olja in neosvinčenega bencina.

Pravna podlaga

Člen 19 Direktive Sveta 2003/96/ES.

Načelo subsidiarnosti

Področje posredne obdavčitve, ki je obravnavano v členu 113 PDEU, samo po sebi ni v izključni pristojnosti Skupnosti v smislu člena 3 PDEU.

Kljub temu sočasno izvajanje pristojnosti držav članic na tem področju strogo ureja in omejuje veljavna zakonodaja Skupnosti. V skladu s členom 19 Direktive 2003/96/ES je le Svet pooblaščen, da državi članici dovoli uvedbo nadaljnjih izjem ali znižanj, kot predvideva navedena določba. Države članice ne morejo prevzeti te naloge Sveta.

Predlog je zato v skladu z načelom subsidiarnosti.

Načelo sorazmernosti

Predlog je v skladu z načelom sorazmernosti. Znižanje davkov ne presega tega, kar je potrebno za doseganje zadevnega cilja.

Izbira instrumentov

Predlagani instrument: Sklep Sveta.

Člen 19 Direktive 2003/96 določa le to vrsto ukrepov.

4. POSLEDICE ZA PRORAČUN

Ta ukrep ne finančno in administrativno obremenjuje Skupnosti. Predlog torej ne vpliva na proračun Skupnosti.

2011/0232 (NLE)

Predlog

SKLEP SVETA

o odobritvi Združenemu kraljestvu, da v skladu s členom 19 Direktive 2003/96/ES uporabi nižje stopnje obdavčitve za pogonska goriva, porabljena na Notranjih in Zunanjih Hebridih, Severnih otokih, otokih v ustju reke Clyde ter otokih Scilly

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije[3] ter zlasti člena 19(1) Direktive,

ob upoštevanju predloga Evropske komisije,

ob upoštevanju naslednjega:

3. Združeno kraljestvo je z dopisom z dne 23. marca 2011 zaprosilo za odobritev uporabe nižje stopnje trošarine za plinsko olje in neosvinčeni bencin v skladu s členom 19 Direktive 2003/96/ES na Notranjih in Zunanjih Hebridih, Severnih otokih, otokih v ustju reke Clyde (vsi se nahajajo ob obali Škotske) ter otokih Scilly (ob jugozahodni obali Anglije).

4. Na teh območjih so cene plinskega olja in neosvinčenega bencina višje od povprečnih cen na ostalem ozemlju Združenega kraljestva, zaradi česar so lokalni potrošniki goriva v slabšem položaju. Razlika v ceni izhaja iz dodatnih stroškov na enoto zaradi zemljepisne lege otokov, majhnega števila prebivalcev in dobave razmeroma majhnih količin goriva.

5. Znižanje davka ne presega zneska, potrebnega za kritje dodatnih stroškov na enoto, ki jih imajo potrošniki na zadevnih geografskih območjih.

6. Nižje stopnje obdavčitve bodo višje od najnižjih stopenj iz člena 7 Direktive 2003/96/ES.

7. Glede na otoški značaj območij, za katera se ukrep uporablja, in zmernega znižanja stopenj obdavčitve ta ukrep ne bo povzročil nobenega nihanja, povezanega predvsem z dobavo goriva.

8. Zato je ukrep sprejemljiv z vidika pravilnega delovanja notranjega trga in potrebe po zagotovitvi poštene konkurence ter je združljiv z zdravstveno, okoljsko, energetsko in prometno politiko Evropske unije.

9. Člen 19(2) Direktive 2003/96/ES določa, da mora biti vsaka odobritev, podeljena na podlagi navedenega člena, strogo časovno omejena. Da bi se zadevnim podjetjem in potrošnikom zagotovila zadostna stopnja gotovosti, se odobritev podeli za obdobje šestih let. Če Svet na podlagi člena 113 Pogodbe uvede spremenjeni splošni sistem za obdavčitev energentov in ta odobritev glede na te spremembe ni več ustrezna, je treba za ohranitev nadaljnjega razvoja obstoječega pravnega okvira predvideti možnost, da ta sklep preneha veljati na dan začetka veljavnosti spremenjenih pravil.

SPREJEL NASLEDNJI SKLEP:

Člen 1

1. Združenemu kraljestvu se dovoli uporaba nižjih stopenj obdavčitve neosvinčenega bencina in plinskega olja na vseh otokih Notranjih in Zunanjih Hebridov, Severnih otokih, otokih v ustju reke Clyde ter otokih Scilly.

Znižanje običajne nacionalne stopnje obdavčitve neosvinčenega bencina ali plinskega olja ne presega dodatnega stroška trgovine na drobno na teh geografskih območjih v primerjavi s povprečnim stroškom trgovine na drobno v Združenem kraljestvu, pri čemer ne sme presegati 50 GBP na 1 000 litrov proizvoda.

2. Nižje stopnje obdavčitve morajo biti v skladu z zahtevami Direktive 2003/96/ES, zlasti z najnižjimi stopnjami obdavčitve iz člena 7 navedene direktive.

Člen 2

Ta sklep se uporablja od 1. novembra 2011 in preneha veljati 31. oktobra 2017.

Če Svet na podlagi člena 113 Pogodbe uvede spremenjeni splošni sistem za obdavčitev energentov in ta odobritev glede na te spremembe ni več ustrezna, ta sklep preneha veljati na dan začetka veljavnosti pravil tega spremenjenega sistema.

Člen 3

Ta sklep je naslovljen na Združeno kraljestvo Velike Britanije in Severne Irske.

V Bruslju,

Za Svet

Predsednik

[1] Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije, UL L 283, 31.10.2003, str. 51.

[2] Uredba Komisije (ES) št. 800/2008 z dne 6. avgusta 2008 o razglasitvi nekaterih vrst pomoči za združljive s skupnim trgom z uporabo členov 87 in 88 Pogodbe (Uredba o splošnih skupinskih izjemah), UL L 214, 9.8.2008.

[3] UL L 283, 31.10.2003, str. 51.